Αρσέν Παβλόφ

Ο Αρσέν Σεργκέγεβιτς Παβλόφ (ρωσικά: Арсен Сергеевич Павлов, Ουχτά, Σοβιετική Ένωση, 2 Φεβρουαρίου 1983 - Ντονέτσκ, Ουκρανία, 16 Οκτωβρίου 2016) γνωστός και με το πολεμικό όνομα Μοτορόλα, ήταν Ρώσος παραστρατιωτικός, ο οποίος αναδείχθηκε σε έναν από τους ηγέτες των ένοπλων αποσχιστικών δυνάμεων της Ανατολικής Ουκρανίας στα πρώτα χρόνια του Πολέμου του Ντονμπάς. Επικεφαλής του Τάγματος «Σπάρτη», ηγήθηκε των ανδρών του σε μια σειρά σημαντικών μαχών κατά τα πρώτα στάδια των συγκρούσεων, αντιμετωπίζοντας παράλληλα κατηγορίες για εγκλήματα πολέμου. Δολοφονήθηκε το 2016 από έκρηξη βόμβας.

 Βιογραφία 
μικρογραφία|left|Ο Παβλόφ σε δημόσια εμφάνιση στο Ντονέτσκ (Χριστούγεννα 2014).
αριστερά|μικρογραφία|194x194εσ|Ο Παβλόφ το 2014.
Ο Παβλόφ γεννήθηκε το 1983 στην πόλη Ουχτά της Δημοκρατίας των Κόμι στη Ρωσία, η οποία τότε αποτελούσε έδαφος της Σοβιετικής Ένωσης. Σύμφωνα με τον ίδιο, στην ηλικία των 15 ετών έχασε και τους δύο γονείς του. Μετά την ενηλικίωσή του κατετάγη στις ρωσικές ένοπλες δυνάμεις, όπου υπηρέτησε ως ασυρματιστής, ιδιότητα στην οποία οφείλει το μεταγενέστερο ψευδώνυμό του, Μοτορόλα. Κατά τη διάρκεια της θητείας του έλαβε μέρος στον Β΄ Πόλεμο της Τσετσενίας. Αργότερα εγκαταστάθηκε στο Ροστόφ επί του Ντον, όπου σύμφωνα με ορισμένες πηγές αντιμετώπιζε προβλήματα με τη Δικαιοσύνη.

Ο Παβλόφ εισήλθε το 2014 στην Ανατολική Ουκρανία, συμμετέχοντας στις αντιδιαδηλώσεις κατά του κινήματος Euromaidan, ενώ έδρασε και στην Κριμαία, από όπου επιλέχθηκε για να συμμετάσχει στα γεγονότα του Ντονμπάς. Με το ξέσπασμα των συγκρούσεων ενεπλάκη στο πλευρό των αποσχιστικών δυνάμεων, συγκεκριμένα της Λ.Δ. Ντονέτσκ, δρώντας αρχικά στην περιοχή του Σλοβιάνσκ υπό τις διαταγές του - επίσης Ρώσου - Ιγκόρ Γκίρκιν. Τον Αύγουστο του ιδίου έτους ανέλαβε την αρχηγία του Τάγματος «Σπάρτη». Το επόμενο διάστημα ηγήθηκε του τάγματος σε διάφορες μάχες, όπως π.χ. στο Ιλοβάισκ, στο Ντεμπάλτσεβε, στη β΄ μάχη για την κατοχή του αεροδρομίου του Ντονέτσκ κ.α. Ως επακόλουθο της δράσης του και των κατηγοριών που αντιμετώπιζε, επικηρύχθηκε από το ουκρανικό κράτος και παράλληλα συμπεριλήφθηκε στους καταλόγους προσώπων που υπέστησαν ατομικές κυρώσεις από την Ευρωπαϊκή Ένωση.

Σκοτώθηκε μαζί με έναν σωματοφύλακά του, στις 16 Οκτωβρίου του 2016 στο Ντονέτσκ, από έκρηξη αυτοσχέδιας βόμβας που είχε τοποθετηθεί στον ανελκυστήρα της πολυκατοικίας όπου έμενε. Με τη γνωστοποίηση του θανάτου του, κηρύχθηκε τριήμερο πένθος στη Λ.Δ. Ντονέτσκ, ενώ η κηδεία του έγινε παρουσία πλήθους κόσμου και επισήμων. Η χρονική συγκυρία και οι συνθήκες κατά τις οποίες σκοτώθηκε, προκάλεσαν έντονη φημολογία σχετικά με τους θύτες, με διάφορες εκδοχές να εμπλέκουν την ουκρανική πλευρά, τις ρωσικές μυστικές υπηρεσίες, αλλά και παράγοντες από τους κύκλους των αυτονομιστών. Τον Φεβρουάριο του 2024, άρθρο που δημοσιεύθηκε στους New York Times επικαλούμενο πηγές της CIA, υποστήριξε πως η εξόντωση του Παβλόφ ήταν έργο των ουκρανικών μυστικών υπηρεσιών.

Σε ό,τι αφορά την προσωπική του ζωή, ο Παβλόφ παντρεύτηκε το 2014 στο Ντονέτσκ, με την γαμήλια τελετή να καλύπτεται από ρωσικά ΜΜΕ και ήταν πατέρας δύο παιδιών. Δημοσιεύματα εκείνης της περιόδου υποστήριξαν πως είχε ένα ακόμη παιδί από προηγούμενο γάμο στη Ρωσία.

 Αποτίμηση 
Ο Παβλόφ θεωρείται μια από τις πιο αμφιλεγόμενες προσωπικότητες των αποσχιστικών δυνάμεων του Ντονμπάς. Το τάγμα που διοικούσε αναφέρεται ως εξαιρετικά βίαιο και απείθαρχο, κατηγορούμενο ακόμη για  κακομεταχείριση και κακοποιήσεις αιχμαλώτων. Ο ίδιος κατηγορήθηκε για διάπραξη εγκλημάτων πολέμου, όπως η εκτέλεση 15 αιχμάλωτων Ουκρανών στρατιωτών, σύμφωνα με ηχητικό μήνυμα που δημοσιεύθηκε από ουκρανικό μέσο και αποδίδεται σε εκείνον, καθώς και ενός ακόμη αιχμαλώτου σε άλλο περιστατικό. Τον Μάιο του 2022 τιμήθηκε μετά θάνατον με το Βραβείο Ανδρείας της Ρωσικής Ομοσπονδίας.

 Παραπομπές 

 Εξωτερικοί σύνδεσμοι 


Κατηγορία:Ρώσοι στρατιωτικοί
Κατηγορία:Λαϊκή Δημοκρατία του Ντονέτσκ